Ego Galterius, Dei gratia Lingonensis episcopus, presentibus et futuris carte presentis attestatione notum fieri et ratum haberi volo, quod Fridericus, dominus de Coflens, dedit Deo et Sancte Marie de Alberipa, et abbati Willermo atque fratribus ejusdem loci, per manum nostram in elemosinam, medietatem totius finagii d’Escouet, in omnibus usibus et utilitatibus. De reliqua vero que de ejus feodo erat dedit eidem domui dominium ut quique medietatem illam teneret a predicta domo et ab abbate ejusdem domus in casamento haberet eam. Sic ipse Fridericus obtulit super altare pro animabus et sua et conjugis sue atque antecessorum et successorum utriusque, et sic de suprascripto finagio per manum nostram fratres sepedicte domus investivit. De investitura testes sunt Amedeus, archidiaconus Lingonensis, Petrus decanus Barrensis, Huo decanus de Calma. Actum anno ab incarnatione Domini M°C°LXX°IX°.